Motivene hans ble hentet fra Østfold, Oslo og Sørlandet. Dramatiske bilder med vinterstormens herjinger kunne være et yndet motiv. Han malte også poetiske bilder av trær, ofte skjøre og nakne og med vektlegging på struktur og rytme. Fargeskalaen var den første tiden mørk, med grønt, oker, rustrødt og gråblått som mest framtredende. Senere ble koloritten lysere og mer variert og abstrahert.